## El Consell reclama al Govern d’Espanya 1.039,7 milions per l’assistència sanitària prestada des de 2012 a pacients d’altres comunitats i a persones estrangeres

*** L’Administració central deu 23,1 milions per l’assistència en Atenció Primària, 887,4 per Atenció Especialitzada, 30,9 per liquidacions pendents i 98,3 per l’assistència a persones d’altres països
* El Consell atribuïx la situació a la inoperància del Fons de Garantia Assistencial i a la metodologia emprada pel Ministeri de Sanitat per a realitzar els càlculs**

El Consell ha autoritzat la Conselleria de Sanitat a reclamar al Govern d’Espanya els 1.039,7 milions d’euros que deu per la falta de compensació del Fons de Garantia Assistencial i del Fons de Cohesió Sanitària, mecanismes amb els quals l’Administració central hauria de remunerar l’assistència sanitària prestada en la Comunitat Valenciana a pacients d’altres autonomies i a persones estrangeres.

En concret, l’executiu estatal deu a la Comunitat Valenciana, a través del Fons de Garantia Assistencial, 23,1 milions d’euros per l’assistència en Atenció Primària a visitants d’altres comunitats entre juliol de 2012 i desembre de 2013, així com 887,4 milions d’euros més per l’assistència a persones desplaçades en Atenció Especialitzada des de juliol de 2012 fins ara.

A més, el Govern central també té pendent el pagament, a través del Fons de Cohesió Sanitària, de més de 30,9 milions d’euros, 8,2 milions dels quals corresponen a les liquidacions dels anys 2013 a 2023; 11,2 milions, a la del 2024, i 11,5 milions de l’any 2025.

Finalment, el Govern central també té pendents de pagament, a través del Fons de Cohesió Sanitària, 98,3 milions d’euros més per la liquidació sobre la facturació generada en la Comunitat Valenciana per l’assistència sanitària prestada a persones estrangeres.

**Reivindicació històrica**

D’esta manera, el Consell reclama l’abonament dels fons deixats de percebre per la inoperància de la posada en marxa del Fons de Garantia Assistencial segons el que es preveu en el Reial decret llei 16/2012, de 20 d’abril, de mesures urgents per a garantir la sostenibilitat del Sistema Nacional de Salut.

Segons el decret citat, i en el marc del Fons de Garantia Assistencial, s’hauria d’haver posat en marxa la compensació econòmica de l’assistència sanitària a persones desplaçades entre comunitats autònomes, però en l’actualitat este mecanisme ha tingut un abast molt limitat i està generant un important perjuí econòmic a la Generalitat.

La Comunitat Valenciana, com la resta de les comunitats autònomes de caràcter turístic, manté des de fa anys una reivindicació històrica per a reduir el desequilibri econòmic que suposa la prestació de l’assistència sanitària de ciutadans desplaçats temporalment d’altres comunitats autònomes.

**FOGA**

Fins a l’entrada en vigor de l’RDL 16/2012 de 20 d’abril, únicament es compensava via Fons de Cohesió el gasto derivat de determinats tipus d’assistència prestada a pacients que hagueren sigut derivats prèviament des de la seua comunitat d’origen amb caràcter programat i compliren una sèrie de requisits.

Quedaven al càrrec de la comunitat autònoma receptora els gastos assistencials de Primària, un nombre important d’assistències d’Especialitzada (la no programada o la programada que no figura entre els compensables), les urgències i les prestacions farmacèutiques.

Després de la creació del Fons de Garantia Assistencial (FOGA) previst en l’article 3 del Reial decret llei 16/2012, hauria d’haver-se posat en marxa la compensació econòmica de l’assistència sanitària a la resta de pacients desplaçats entre comunitats.

**Prop de 200.000 assistències**

En l’àmbit de l’assistència especialitzada, la confusa redacció de l’apartat 5 de l’article 3 del Reial decret llei 16/2012 fa necessari el seu desplegament reglamentari per a posar en marxa de manera efectiva la compensació.

 Així, en els sistemes d’informació de la Conselleria de Sanitat, s’estan identificant i registrant, de manera individual, prop de 200.000 assistències d’Atenció Especialitzada prestades anualment a persones desplaçades procedents d’altres comunitats autònomes, que suposen un gasto de 77,6 milions d’euros a l’any que no ha sigut remunerat.

Així mateix, tota l’assistència sanitària prestada a ciutadans i ciutadanes estrangers amb targeta sanitària europea, o procedents de països amb conveni d’assistència sanitària recíproca, és facturable, però la metodologia de càlcul de la liquidació d’esta facturació utilitzada per l’Institut Nacional de la Seguretat Social (INSS) i el Ministeri de Sanitat no respecta els drets de cobrament legítimament adquirits per les comunitats i genera pèrdues importants per a autonomies turístiques com la Comunitat Valenciana.

Fecha: 28/10/2025